Porvoon leikkipuistomurhasta syytetty 38-vuotias mies kertoi oikeudenkäynnissä parisuhteen tuhoutumisesta ja siihen liittyvistä syytteistä.

Syytetty peitteli kasvojaan oikeudessa.

Itä-Uudenmaan käräjäoikeus jatkoi Porvoon lapsisurman käsittelyä keskiviikkona.

Murhasta syytetty isä kertoo kuulemisessa oman versionsa henkirikoksesta.

Kuulemisen aluksi käsiteltiin tekoa edeltäneitä tapahtumia. Miehellä on vastattavanaan useita muitakin syytteitä.

Itä-Uudenmaan käräjäoikeus kokoontui keskiviikkona toiseen pääkäsittelypäiväänsä murha-asiassa, jossa 38-vuotiasta karibianranskalaista miestä syytetään murhasta.

Mies myöntää surmanneensa oman 3-vuotiaan tyttärensä puukolla leikkipuistossa 13. marraskuuta. Häntä syytetään tekoa edeltäneenä aikana myös lapsen äidin pahoinpitelystä, lapsikaappauksesta, laittomasta uhkauksesta ja kotirauhan rikkomisesta. Mies myöntää näistä ainoastaan jälkimmäisen.

Surmaaja kertoi näkemyksensä pahoinpitelyasiaan. Syyttäjän mukaan mies repi ex-kumppaniaan jaloista ja ranteista rikollisesti tammikuussa 2017. Riita syntyi matkustusasiakirjasta naisen kodissa.

- Olin asunnolla, ja meille tuli välienselvittelyä. Pyysin häntä allekirjoittamaan poliisilta saamani lomakkeen, jolla olisimme hakeneet tyttärelle passia, mies sanoi tulkin mukaan.

Syytetty puhui oikeudessa ranskaa. Hän istui suurimmaksi osaksi hartiat lysyssä ja peitti kasvonsa osittain huivilla.

Kuin olisin ottanut lapsen syliin

Miehen mukaan äiti kieltäytyi allekirjoittamasta asiakirjaa. Lapsi oli nukkumassa, ja riita alkoi kärjistyä.

- Minulla oli huono käsitys siitä, mitä olin tekemässä. Otin hänestä kiinni niin kuin olisin ottanut lapsen syliin, syytetty väitti.

Syytteen mukaan mies repi naisen sängyltä lattialle.

- En muista, vedinkö ensin nilkoista vai ranteista, mutta tein sen hyvin hellästi. Halusin keskustella ilman, että tytär herää, hän jatkoi.

Äiti oli huolissaan siitä, että mies veisi lapsen mukaansa Karibialle tai Ranskaan. Huoli konkretisoitui, kun mies sai passin hankittua ja lähti Karibialle. Isää syytetään tässä asiassa lapsikaappauksesta.

Syytetty kiistää lapsikaappauksen, koska hänen sanojensa mukaan matkaa oli suunniteltu äidin kanssa etukäteen. Äiti oli kuitenkin alkanut suhtautua matkaan ja koko parisuhteeseen kielteisesti. Pari oli jo eronnut.

Syytetty väittää, että asialla ei ollut " mitään tekemistä kaappauksen kanssa " : Miehen mukaan äiti olisi saanut viedä lapsen mukaansa Suomeen, jos olisi matkustanut Karibialle mukaan. Mies sanoi antaneensa tyttären äidin haltuun sovinnolla, kun tämä matkusti heidän perässään Karibialle.